VEGA præsenterer  
**Færøsk popkuling fra KONNI KASS + JASMIN***Søndag den 24. januar kan du opleve færøske KONNI KASS og JASMIN i Lille VEGA, hvor de inviterer til dobbeltkoncert i deres fusionsuniverser af pop, soul og electro.*KONNI KASS voksede op på Færøerne omgivet af musik og natur. For hende handler musik om at være tro mod sig selv. Hun lader sig drive af sin kreativitet og gør tingene på sin egen måde, i sit eget tempo. KASS’ musikalske udtryk er inspireret af pop, R&B, jazz og soul med en underliggende nordisk lyd.

I 2016 udgav KONNI KASS sit debutalbum *Haphe*, som blev varmt modtaget især i Tyskland, hvor Radio Eins udnævnte *Haphe* til "Album of the Week". KONNI KASS har bl.a. spillet på Iceland Airwaves, Spot Festival, by:Larm, Eurosonic og Roskilde Festival.

KONNI KASS glæder sig til at dele scenen med JASMIN og til at præsentere ny musik til sammen med musikerne Torleik Mortensen, Per Ingvaldur Højgaard Petersen og Knút Háberg Eysturstein.

**JASMIN**   
JASMIN er et færøsk projekt bestående af fire unge dygtige færinge anført af den talentfulde sangerinde Jasmin Mote. Gruppen har en global verdenslyd, der blander og fusionerer soul, pop og electro. Samtidig trækker det unge band inspiration fra livet på Færøerne, hvor en støvregn af mørkere toner og længsel indimellem kryber ind i lydbilledet. Det hele toppes af forsanger Motes fantastiske og kraftfulde vokal.  
  
Deres næste ep udkommer i løbet af efteråret 2020 og kommer til at hedde*not that surprised*.De har arbejdet på projektet i mere end ét år, hvor de har eksperimenteret med mange forskellige lyde og fundet frem til det, de føler er ’’deres’’ lyd for denne udgivelse. Ep’en kommer til at indeholde fire numre og førstesinglen, der udkommer i løbet af september, hedder ”killing time”.

**Support: Stephanie Meincke**   
Med en enestående vokal og meget på hjerte inviterer Stephanie Meincke dig ind i en boble af store og små hverdagstanker og stiller skarpt på livet - set med en 24-årigs øjne. Hendes univers trækker tråde til kunstnere som blandt andre Norah Jones og Maggie Rogers. I øjeblikket arbejder Stephanie Meincke på sin debut-ep, der udkommer i foråret 2021.          
 **Fakta om koncerten:**   
KONNI KASS + JASMIN (FO)   
Søndag den 24. januar, 2021 kl. 20:00  
Lille VEGA, Enghavevej 40, 1674 Kbh. V  
170 kr. + gebyr  
Billetsalget starter i dag via VEGAs hjemmeside og Ticketmaster